Kinnitan:

Rapla MSL peasekretär

**Rapla maakonna 2023. a. tänavahoki meistrivõistlused**

**JUHEND**

**1. Eesmärk ja ülesanne:**

1.1. Pakkuda Raplamaal tegutsevatele saalihoki võistkondadele võistlemis- ja arenguvõimalusi.

1.2. Propageerida tänavahokit kui ühte kiiret ja atraktiivset spordiala.

1.3. Selgitada 2023. a. hooaja Rapla maakonna meister tänavahokis.

**2. Toimumise aeg ja koht**

Mängud toimuvad Rapla Sadolin Spordihoone ja Skatepargi juures oleval spordiväljakul 01.07.2023 algusega kell 11:00.

**3. Korraldus, läbiviimine ja registreerimine**

3.1 Võistlused korraldavad koostöös Rapla Maakonna Spordiliiduga võistlusel osalevate võistkondade esindajad, peakorraldaja Taagi Tellus.

3.2 Võistkonnad teatavad peakorraldajale oma soovist osaleda Rapla maakonna tänavahoki meistrivõistlustel kuni **25.06.** e-postile [raplahokiklubi@gmail.com](mailto:raplahokiklubi@gmail.com) andes teada ka oma võistkonna nime. Registreerimisega kaasneb osalustasu, mis tuleb maksta ka juhul kui võistkond loobub peale 25.06 kuupäeva. **Osalustasu 45 eurot** võib maksta võistluspäeval kohapeal.

3.3 Võistkonna liikmete arv 3 kuni 8. Registreeruda saab kuni **8 võistkonda**. Osalemise eesõigusega esimesed 2 valda esindama registreerinud võistkonda.

3.4 Kuna võistlus toimub 2023. aastal Raplamaa Spordimängude raames, siis iga võistkond esindab oma valda. Võistkondi lubatakse komplekteerida Rapla maakonna antud valla territooriumil elavatest, töötavatest, õppivatest või vallas registreeritud spordiklubidesse kuuluvatest elanikest.

3.5 Erimeelsuste või erandjuhtude korral otsustab mängija osalemise jmt küsimused korraldavate võistkondade esindajate koosolek.

3.6 Vastavalt Rapla valla korraldusele on keelatud suitsetamine selleks mitte ettenähtud kohas ning alkoholi tarbimine kooli territooriumil.

**4. Mängude süsteem**

4.1 Mänguaeg 1x12 minutit, jooksev aeg.

4.2 Mängude ajakava selgub hiljemalt 28.06, vajadusel tehakse muudatused kohapeal.

4.3 Mänguväljak on piiratud 50 cm kõrguse saalihokipoordiga. Soovituslikud väljaku mõõtmed on 10x20 meetrit, kuid väljaku suurus võib mängukoha eripärast tingituna muutuda.

4.4 Väravana kasutatakse mini saalihokiväravat, soovitavalt mõõtmetega 60 x 40 cm (laius x kõrgus). Värava ees on poolkaarekujuline väravaala, mille raadius on 1 meeter.

4.5 Mõlemast meeskonnast on korraga väljakul 3 mängijat, väravavahte pole. Edasi-tagasi vahetusi võib teha piiramatult.

**5. Reeglid:**

Reeglite tõlgendamisel lähtutakse Eesti Saalihoki Liidu ja tänavahokiturniiridel kehtestatud reeglitest ja tõlgendustest.

1. Mängija ei tohi puudutada väravaala ühegi kehaosaga. Lubatud on väravaalast üle astumine ja hüppamine. Kepiga võib alas mängida.
2. Kui väravaala reegleid rikub ründav võistkond, määratakse vabalöök. Kui väravaala reegleid rikub kaitsev võistkond, määratakse karistuslöök.
3. Karistuslöök sooritatakse väljaku keskpunktist otse tühja väravasse.
4. Värav loeb, kui pall tervikuna ületab väravajoone eestpoolt. Ründav mängija võib värava lüüa ainult kepiga.
5. Värava saavutamise järel paneb palli mängu vastasvõistkond keskpunktist. Palli ei või lüüa otse väravasse. Mängu alguses toimub lahtilöök keskpunktist.
6. Kui pall lüüakse väljakult ära, määratakse vastasmeeskonna kasuks sisselöök. Sisselöök sooritatakse umbes 1 meetri kauguselt poordist, väljaku otstes asuvad lahtilöögipunktid nurkades.
7. Vabalöögist ja sisselöögist võib pall minna otse väravasse.
8. Palli ei tohi peatada käe või peaga.
9. Mängija ei tohi mängukeppi tõsta puusatasemest kõrgemale. Palli ei tohi mängida mängukepi või jalaga põlvest kõrgemal.
10. Mängukepiga võib mängida ainult palli. Keelatud on mängukepiga vastase mängukepi löömine, surumine, kinnihoidmine või tõstmine ning mängukepi või jala asetamine vastase jalgade vahele.
11. Vastase kukutamine, kinnihoidmine, lükkamine ja takistamine on keelatud.
12. Ilma mängukepita mängimine on keelatud.
13. Maast mängimine on keelatud (= istudes, lamades, mõlemad põlved või üks käsi maas).
14. Palliga mängija ei tohi liikuda selg ees vastasele otsa.

**Vabalöögi ja karistuslöögi tingivad järgmised reeglite rikkumised:**

(\* tärniga märgitud rikkumistele järgneb karistuslöök, kui reeglite vastu eksitakse tahtlikult või korduvalt)   
◦ kui mängija tõstab või surub vastase mängukeppi  
◦ kui mängija kepp tõuseb enne või peale lööki puusast kõrgemale   
◦ kui mängija mängib või üritab mängida palli mängukepi või jalaga põlvest kõrgemal

◦ kui väljakumängija mängib palli hüppel  
◦ tahtlik käega või peaga mängimine  
◦ tahtlik vastase mängukepi löömine   
◦ maast mängimine  
◦ vastase kukutamine, kinnihoidmine, lükkamine ja takistamine  
◦ katkise mängukepiga mängimine  
◦ liiga palju mängijaid väljakul  
◦ kui mängija viskab mängukepi väljakule või vastase suunas  
◦ kui mängija ei liigu peale vabalöögi või lahtilöögi määramist pallist 1 meetri kaugusele  
◦ kui mängija mängib vastasmängijate suhtes ohtlikult.

Karistuslöök määratakse ka siis, kui väravalöömise situatsioonis rikutakse reegleid eesmärgiga väravalöömist takistada.

Ebasportliku ja korduva/sihiliku agressiivse käitumise eest määratakse karistusvise ja mängukaristus ning halvimal juhul järgneb turniirilt eemaldamine.

**6. Võistkondade paremusjärjestuse alagrupis määravad kogutud punktid**

(võit – 2 punkti, viik – 1 punkt, kaotus – 0 punkti). Võrdsete punktide korral arvestatakse võistkondade paremusjärjestuse määramisel järgmist:

1) omavahelistes mängudes saavutatud punktid

2) omavaheliste mängude väravate vahe

3) omavahelistes mängudes löödud väravate arv

4) üldine väravate vahe

5) üldine löödud väravate arv

6) loos

**7. Autasustamine**  
Esimest kolme võistkonda autasustatakse diplomitega, mängijaid medalitega ja võitjat võistkonda karikaga.

Peakorraldaja: Taagi Tellus

Kontakt: +372 53737154 / raplahokiklubi@gmail.com